Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 741/11/4403	Nitra, 29.2.2012
EEČ : 2-32-33-2012

U Z N E S E N I E

Trestná vec:	obvinený XXXXX 
Prečin:	zanedbania povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
v období od 01.01.2011 do 30.06.2011 si ako otec XXXXX, nar. XXXXX a v období od 01.01.2011 do 25.01.2012 ako otec mal. XXXXX, nar. XXXXX, obaja trvale bytom u matky XXXXX na adrese XXXXX, z nedbanlivosti neplní vyživovaciu povinnosť, ktorá mu vyplýva zo Zákona o rodine a ktorej výška bola rozsudkom Okresného súdu Nitra č.k. 9C/183/2010-56 zo dňa 14.12.2010 s nadobudnutou právoplatnosťou dňa 14.12.2010 určená vo výške 30%  sumy životného minima na každé z detí mesačne a ktorú bol povinný platiť vždy do 15-teho dňa v mesiaci vopred do rúk matky počnúc dňom právoplatnosti rozhodnutia, čím takto za obdobie od 01.01.2011 do 30.06.2011 dlhuje na výživnom na syna XXXXX sumu 152,82  € a za obdobie od 01.01.2011 do 25.01.2011 dlhuje na výživnom na mal. dcéru XXXXX k rukám matky sumu 334,28  €,
Právna veta:
lebo zanikla trestnosť činu
Odôvodnenie:
Poverený príslušník PZ Okresného riaditeľstva Policajného zboru v Nitre pod ČVS: ORP-3202/NR-NR-2011 zo dňa 28.11.2011 začal trestné stíhanie vo veci a následne uznesením identickej spisovej značky zo dňa 18.01.2012 vzniesol obvinenie XXXXX pre prečin zanedbania povinnej výživy podľa § 207 odsek 1 Trestného zákona na vyššie uvedenom skutkovom základe.
	Po skončení vyšetrovania bol na Okresnú prokuratúru Nitra predložený na vec sa vzťahujúci vyšetrovací spis s návrhom na zastavenie trestného stíhania, z ktorého bolo zistené a preukázané, že obvinený je otcom XXXXX a mal. XXXXX a preto mal zákonnú povinnosť platiť určené výživné vo výške 30%  sumy životného minima na každé z detí mesačne vždy do 15-teho dňa v mesiaci vopred k rukám matky XXXXX počnúc dňom právoplatnosti rozhodnutia, pričom vyživovacia povinnosť mu vyplývala zo Zákona o rodine a tiež z právoplatného rozsudku Okresného súdu Nitra sp. zn. 9C/183/2010 zo dňa 14.12.2010, právoplatného dňa 14.12.2010. Obvinený si však túto svoju povinnosť voči synovi XXXXX v období od 01.01.2011 až do 30.06.2011 vo výške 152,28 €, kedy mu zanikla vyživovacia povinnosť z dôvodu ukončenia školskej dochádzky získaním výučného listu a tiež voči dcére mal.  XXXXX od 01.01.2011 až do 25.01.2012 vo výške 334,28 € riadne a v predpísanej výške neplnil, pričom mal za toto obdobie uhradiť sumu celkovo vo výške 486,56 €.
	Prečinu zanedbania povinnej výživy podľa  § 207 odsek 1 Trestného zákona sa dopustí ten, „kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
	Z  dokazovania vykonaného v prípravnom konaní bolo jednoznačne preukázané, že obvinený sa dopustil vyššie citovaného prečinu spôsobom uvedeným vo výrokovej časti tohto uznesenia, nakoľko od 01.01.2011 neuhrádzal príspevok na výživu svojich detí pravidelne a v celej výške.
Podľa § 215 odsek 1 písmeno h) Trestného poriadku „prokurátor zastaví trestné stíhanie, ak zanikla trestnosť činu.
	Podľa § 86 odsek 1 písmeno a) Trestného zákona „trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Z vyšetrovacieho spisu, predovšetkým zo zápisnice o výsluchu obvineného XXXXX zo dňa 26.01.2012 ako aj svedkyne XXXXX zo dňa 02.02.2012 a tiež z predloženého poštového peňažného poukazu jednoznačne vyplýva, že obvinený dňa 26.01.2012 uhradil dlh na výživnom v plnej výške, ktorý mu vznikol v rozhodnom období. Súčasne z výpovede matky XXXXX vyplynulo, že neplnenie si vyživovacej povinnosti zo strany obvineného nemalo vo vzťahu k deťom trvalo nepriaznivé následky. 
	Vychádzajúc z uvedeného je zrejmé, že v danom prípade je možné  s poukazom na fakt, že neplnenie vyživovacej povinnosti zo strany obvineného nezanechalo trvalo nepriaznivé následky, použiť osobitné ustanovenie o účinnej ľútosti v zmysle § 86 odsek 1 písm. a) Trestného zákona.
	S poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do troch dní od doručenia uznesenia na Krajskú prokuratúru Nitra cestou  Okresnej prokuratúry Nitra. Sťažnosť má odkladný účinok.  

JUDr. Miroslava Križanová
prokurátorka